Ole Sohn (SF), 2003-12-17:
Det er altid rart at få refereret, hvordan gældende regler er, og hvordan indholdet i »Flere i arbejde« skal forstås.
Det har vi hørt nogle gange fra ministerens side gennem det seneste par år.
Ideen med forespørgslen var sådan set ikke at få en gennemgang af den gældende lovgivning, men at få regeringen til at forholde sig til det faktum, at der faktisk fortsat er, tror jeg alle vil sige, for meget meningsløs aktivering.
Man kan diskutere graden, men det var noget, som jeg erindrer, at Venstres daværende og i øvrigt også nuværende arbejdsmarkedsordfører og jeg var fuldstændig enige om at kritisere den forrige regering for.
På trods af at hr. Jens Vibjerg var en del af arbejdsmarkedsreformen, og jeg ikke var, så havde vi en fælles forståelse af, at den forrige arbejdsminister måtte gøre noget ved det.
Jeg går også ud fra, at vi stadig væk er enige i den opfattelse, og jeg forstår simpelt hen ikke, at regeringen ikke tager det alvorligt, at vi bruger milliarder af kroner på at nedværdige folk til noget aktivering, som dybest set ikke giver en reel mulighed for at komme tilbage til et ordinært job og slet ikke i en tid, hvor arbejdsløsheden stiger, og den er jo under den her regering steget dag for dag for dag.
Det, der er behov for, når arbejdsløsheden stiger som nu, er jo, at man netop går ind og spørger, hvad der er behov for, for at arbejdskraften kan være kvalificeret til at vende tilbage på arbejdsmarkedet, når opsvinget kommer igen.
Der er behov for en tidlig indsats, for alle de ting, som er skåret væk.
Jeg går også ud fra, at når Socialdemokraterne kommer til, vil de have forståelse for, at det nok ikke lige er den rigtige måde, det hele er skruet sammen på, men det hører vi jo nok.
Derfor vil jeg gerne understrege, at for os er det helt afgørende, at vi bruger de penge aktivt og ikke til at lave bevidstløse aktiveringstilbud.
Vi skal sige til den arbejdsløse: Du får nu under din ledighed en mulighed for at opkvalificere dig, gerne med kompetencegivende uddannelse, for når opsvinget vender tilbage, er der brug for de og de kompetencer, og dem skal du have.
Samtidig er det også vigtigt, når vi siger, at arbejdskraften generelt har behov for et kompetenceløft, at vi så også øger muligheden for at efteruddanne dem, der er i arbejde.
Netop det, at man øger efteruddannelsesindsatsen for folk, som er i beskæftigelse, giver et behov for vikarer, og dermed dannes der jobmuligheder for arbejdsløse, som får chancen for at få foden inden for på en virksomhed.
Så det er simpelt hen et spørgsmål om at erkende, at arbejdsmarkedsreformen »Flere i arbejde« er skruet sammen i en tid, som ikke eksisterer, og så sige, at vi er i en lavkonjunktursituation, vi er nødt til at gøre en tidlig indsats, vi er nødt til at sætte ind med uddannelsesaktiviteter, men det er det modsatte regeringen gør.
Det sidste er det med andre aktører.
Vi får dagligt eksempler på, hvilke problemer andre aktører - det kunne være godt - har ført med sig.
Flere og flere aktører forstår ikke ideen med at indberette, hvis en arbejdsløs ikke kommer til en samtale eller har attitudeproblemer, som er blevet det nye modeord, når andre aktører ikke gider have med en at gøre, der er for besværlig.
Når de ikke kan få den indtægt, de skal have for at skaffe folk i arbejde, så screener de dem af.
Det betyder så, at inden det går videre til arbejdsformidlingen og kommer til a-kassen, kan der gå
, i Vestsjællands Amt siger man mellem 7 og 17 dage.
I værste fald kan der altså gå næsten 3 uger, inden en arbejdsløs bliver indberettet, og så skal der trækkes dagpenge i 3 uger.
Det er da fuldstændig urimeligt, og jeg går ud fra, at ministeren omgående sætter ind for at få det løst.
Så der er nok af problemer, som burde få alarmen til at lyse og ikke bare den gule knap her foran mig.